# **Informasjon om elevfravær**

Informasjon til elever og foresatte på Kirkenes videregående skole om fravær i forbindelse med smittevern og annet fravær av helsegrunner

Dette skrivet bygger på [nasjonale føringer](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/ungdomsskole-vgo/) samt lokale presiseringer. Det er utarbeidet med utgangspunkt i smitte-situasjonen høsten 2020. Følg med på skolens og [fylkeskommunens hjemmeside](https://www.tffk.no/tjenester/skole-og-opplaring/)r, samt [nasjonale føringer fra Utdanningsdirektoratet](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/ungdomsskole-vgo/smitteforebyggende-tiltak/) for eventuelle oppdateringer.

**Når skal du bli hjemme, og når er det greit å gå på skolen?**

Elever som har milde luftveissymptomer og sykdomsfølelse, skal ikke møte på skolen, men holde seg hjemme til almenntilstanden er god. Elever kan komme tilbake til skolen når de føler seg friske og feberfri, selv om de fortsatt har noen symptomer på luftveisinfeksjon (noe snørr, tett nese og lett hoste).

Du skal heller ikke møte på skolen hvis du er satt i karantene eller hvis en du bor sammen med har fått påvist korona ved å teste seg. Hvis en du bor sammen med har symptomer på luftveisinfeksjon, men ikke har fått påvist korona gjennom testing, skal du gå på skolen som normalt, men dra hjem med en gang hvis du selv får symptomer.

**Når skal du teste deg?**

* Hvis en elev har feber og hoste bør eleven teste seg for covid-19.
* Elever med luftveissymptomer bør følge Folkehelseinstituttets anbefalinger for testing. Elever som har luftveissymptomer uten kjent årsak må teste seg og holde seg hjemme til de har fått svar. Ved negativ test kan de komme tilbake til skolen når allmenntilstanden er god, selv om de fortsatt har noen symptomer på luftveisinfeksjon.

**Dersom du er hjemme, men frisk nok til å gjøre skolearbeid**

Hvis du må være hjemme i noen dager for ikke å risikere å smitte andre, men er frisk nok til å gjøre skolearbeid, så skal du snarest kontakte lærer for å avtale hvordan du kan jobbe med skolearbeidet hjemmefra. Hvis du gjør det skolearbeidet som er avtalt regnes det som organisert studiearbeid og da får du ikke fravær.

**Fravær og midlertidig unntak ved fravær av helsegrunner**

Elever som har fravær av helsegrunner, slipper å gå til fastlegen for å få dokumentert fraværet etter reglene om fraværsgrensen i videregående skole. Unntaket gjelder ut skoleåret 2020-21, og gjelder alt helserelatert fravær, som sykdom/skade, karantene eller isolasjon, milde luftveissymptomer og sykdomsfølelse, psykisk sykdom, timer hos psykolog, kiropraktor mm.

Elever under 18 år må likevel legge frem bekreftelse fra en forelder/foresatt for fraværet, mens elever over 18 år kan skrive egenmelding:

* Elever under 18 år: Foresatte sender e-post eller signert egenmeldingsskjema som dokumentasjon i etterkant av fraværet (elevene har tilgang til egenmeldingsskjema på Its Learning). Elev eller foresatt varsler i tillegg om fraværet første fraværsdag. Kontaktlærerne tar imot dokumentasjon på fravær.
* Elever over 18 år: Skjema for egenmelding skal benyttes (elevene har tilgang til skjema på Its Learning). Elevene plikter å levere egenmeldingen i etterkant av fraværet i tillegg til å varsle om fraværet første fraværsdag. Kontaktlærerne tar imot dokumentasjon på fravær.

Dersom eleven legger frem bekreftelse fra en foresatt eller egenmelding, skal fravær av helsegrunner ikke føres som fravær på elevenes vitnemål og kompetansebevis, og unntas fraværsgrensen.

**Elev eller foresatte i risikogruppe**

Hvis du er usikker på om det må tas spesielle hensyn fordi du eller en av dine foresatte er i risikogruppen tar du kontakt med skolen for eventuelt å finne praktiske løsninger på opplæringen. I tilfeller der behov for tilrettelagt undervisning vurderes, må det avklares med behandlende lege. Se også [informasjon om dette i smittevernveilederen](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/ungdomsskole-vgo/er-det-noen-ungdom-og-ansatte-det-ma-tas-spesielle--hensyn-til/).

**Hold deg oppdatert på rådene fra helsemyndighetene!**Vi oppfordrer alle til å følge rådene helsemyndighetene til enhver tid gir, og blant annet teste seg hvis de er usikre på om de kan være smittet av covid-19.

Øystein Hansen

Rektor Kirkenes vgs  
TFFK.no  
21.12.20